Alphabet

**Alphabet Inc.** - Google Inc. болон түүний охин компаниуд болон олон стартапуудыг удирддаг холдинг компани юм. АНУ-ын Калифорни мужийн Маунтин Вью (англи. *Mountain View*, орч. *уулны үзэмж*) хотод төвтэй.  Alphabet нь 2018 онд Forbes сэтгүүлийн ажиллахад хамгийн тохиромжтой 500 компанийн жагсаалтад нэгдүгээрт бичигдсэн. Тус компани нь 2024 оны дэлхийн хамгийн том олон нийтийн компаниудын Forbes Global 2000 жагсаалтад 10-р байрт бичигджээ. Alphabet нь мөн Fortune 500 жагсаалтад орлогынхоо хэмжээгээр АНУ-ын хамгийн том компаниуд дотроос 8-р байрт бичигддэг байна.

## Түүх 
Google-ийг Alphabet болгон өөрчлөн зохион байгуулах болсоныг 2015 оны 8-р сарын 10-нд албан ёсоор зарлаж, 2 сарын дараа 2015 оны 10-р сарын 2-нд дуусгасан байна. Google-ийн бүх хувьцааг Alphabet-ын хувьцаа болгон хөрвүүлсэн бөгөөд эдгээр хувьцаа NASDAQ дээр арилжаалагдсаар байгаа юм.

2016 оны 2-р сарын 1-нд Alphabet нь зах зээлийн үнэлгээгээрээ дэлхийн хамгийн том компани болж, Apple-ийг ардаа орхисон боловч хоёр хоногийн дараа түүний үнэлгээ Apple-ийн ард дахин орсон юм. 2016 оны 5-р сарын 15-нд Alphabet дахин зах зээлийн үнэлгээгээрээ дэлхийн хамгийн том компани болсон.

2019 оны 12-р сард Ларри Пэйж Гүйцэтгэх захирлын албан тушаалаасаа огцрохоо зарласан бөгөөд Сергей Брин Alphabet компанийн ерөнхийлөгчийн албан тушаалаас огцрохоо зарласан. Сундар Пичай Alphabet компанийн гүйцэтгэх захирлын албан тушаалд очсон. Alphabet компанийн ерөнхийлөгчийн албан тушаалыг цуцалсан.

2021 оны сүүлээр компанийн орлого 257.6 тэрбум долларт хүрсэн.

2022 оны 2-р сарын 1-нд Alphabet компани хувьцаагаа 20-оор 1-ээр хуваах тухай зарласан: 2022 оны 7-р сарын дундуур хувьцааны тоог 20 дахин нэмэгдүүлсэн нь хувьцаа бүрийн үнийг өөрчилсөн боловч компанийн нийт зах зээлийн үнэлгээнд нөлөөлөөгүй юм.

## Эзэмшигчид болон удирдлага 
Тус компани нь гурван төрлийн хувьцаатай: А ангилал нь 2004 онд Nasdaq дээр бүртгэлтэй байсан (тикер GOOGL); С ангилал нь 2014 онд бүртгэлтэй байсан (тикер GOOG); В ангилал нь бирж дээр бүртгэлгүй боловч 57 хувьцаа эзэмшигчдийн дунд хуваарилагдсан бөгөөд ялангуяа Ларри Пэйж, Сергей Брин нар эдгээр хувьцааны 87.4%-ийг эзэмшдэг. В ангилалын хувьцаа бүр 10 санал, А ангилалын хувьцаа 1 санал, С ангилалын хувьцаа ямар ч саналгүй; тиймээс Ларри Пэйж, Сергей Брин нар компанийг хянаж, нийт саналын 52.1%-ийг эзэмшдэг байна.

* Жон Лерой Хеннесси (1952 оны 9-р сарын 22-нд төрсөн) нь 2018 оны 2-р сараас хойш Удирдах зөвлөлийн бие даасан даргаар ажиллаж байна. Тэрээр Стэнфордын Их Сургуулийн ерөнхийлөгч асан юм.
* Сундар Пичай (1972 оны 6-р сарын 10-нд төрсөн) 2004 оноос хойш Google-д ажиллаж, 2019 оны 12-р сараас хойш Гүйцэтгэх захирал болсон байна.

## Үйл ажиллагаа 
* **Google Services** нь зар сурталчилгаа, Android үйлдлийн систем, Chrome хөтөч, Gmail, Google Drive үүлэн сан, Google Maps, Google Photos, Google Play апп дэлгүүр, Search хайлтын систем, YouTube видео хостинг үйлчилгээ зэрэг интернет үйлчилгээ болон програм хангамжийн компаниудын бүлэг юм. Google Services нь мөн Fitbit (ухаалаг цаг), Google Nest (гэр ахуйн бараа), Pixel (электроник) брэндийн дор бүтээгдэхүүн борлуулдаг. Орлого нь зар сурталчилгаа (холдингийн нийт орлогын 78%), YouTube-ийн тодорхой үйлчилгээнд төлбөртэй захиалга, Google Play дээрх төлбөртэй аппликейшнуудаас бүрддэг; тус хэлтэс нь холдингийн орлогын 89%-ийг бүрдүүлдэг байв.
* **Google Cloud** — мэдээллийн аюулгүй байдал, өгөгдөл хадгалах, боловсруулах, аналитик зэрэг үүлэн технологиуд; орлогын 11%-ийг эзэлдэг.
* **Other Bets** — эрүүл мэндийн болон мэдээллийн технологийн салбарын компаниудын бүлэг юм.

2025 оны эхний улирлын орлого өмнөх оны мөн үеэс 12%-иар өсч, 90.23 тэрбум ам.долларт хүрсэн. Цэвэр ашиг нь 34.54 тэрбум ам.доллар болж өссөн байна.

## Охин компаниуд 
2024 оны эцэс гэхэд Alphabet Inc. нь Google Google LLC; XXVI Holdings Inc., болон Alphabet Capital US ХХК гэсэн гурван томоохон охин компанитай байсан. Эдгээр компаниуд бүгд Alphabet-ийн нэгэн адил АНУ-ын Делавэр мужид бүртгэлтэй.